SAMOSTALNI SINDIKAT SUMIRAO OVOGODIŠNJE REZULTATE

Cilj – minimalcem do “mini” potrošačke korpe

* Ove godine minimalna zarada porasla je za 8,6 odsto, u poslednje tri godine ukupno 28 odsto, a cilj je da sustigne iznos potreban za minimalnu potrošačku korpu, naglasio je Ljubisav Orbović, predsednik Saveza samostalnih sindikata Srbije
* Niški sindikalci osnovali organizaciju u “Leoniju”, a predstoji im nastavak pregovora o kolektivnim ugovorima u komunalnim delatnostima, zaštita tehnoloških viškova u školama i oživljavanje rada Socijalno-ekonomskog saveta
     
 Povećanje minimalnih zarada za 8,6 odsto, te rast plata u javnom sektoru za sedam do 12 procenata su kvalitativni pomaci za zaposlene u Srbiji, a konkretno u Nišu je značajno i to što je uopšte formiran sindikat u “Leoniju”, ocenjeno je na jučerašnjoj sednici Saveza samostalnih sindikata grada Niša.
 Ljubisav Orbović, predsednik SSSS-a, koji je prisustvovao sednici, naglasio je da su se sindikat, poslodavci i Vlada Srbije dogovorili da u narednom periodu minimalna mesečna zarada sukcesivno dostigne nivo minimalne potrošačke korpe. Inače, prema podacima Ministarstva trgovine, turizma i telekomunikacija, najnovija minimalna potrošačka korpa košta 36.646 dinara, dok minimalac iznosi oko 27.000 dinara, što je trenutno razlika od gotovo 10.000 dinara.
 “Nismo u potpunosti zadovoljni ni ovogodišnjim povećanjem minimalne zarade, jer smo mi tražili povećanje od 10 odsto, a dobili smo manje, ali ipak je i to pomak. Za poslednje tri godine, uspeli smo da se izborimo da se minimalna zarada poveća za ukupno 28 odsto”, rekao je Orbović.
 On je izrazio nezadovoljstvo time što Vlada Srbije nije uvažila sindikalni zahtev da se ukine zakon o umanjenju zarada u svim delatnostima.
 Orbović je naglasio i da je jedan od razloga za disproporciju u visini plata javnog i privatnog proizvodnog sektora, na štetu ovog drugog, to što je država potpisivala sa stranim investitorima takve ugovore, koji im omogućavaju da isplaćuju proizvodnim radnicima limitirane plate uglavnom po formuli “20 odsto više od minimalca”. Drugi razlog zbog kojeg je ova disproporcija uočljiva, prema Orboviću, jeste i to što deo vlasnika privatnih firmi razliku iznad  minimalca isplaćuje radniku “na ruke”.
 “Rešenje je u tome da se vratimo potpisivanju kolektivnih ugovora na nivou granskih sindikata, koji bi garantovali prava I zarade zaposlenima. Ne smatram da su plate u javnom sektoru visoke, već je problem što su u realnom, proizvodnom sektoru niske”, napomenuo je Orbović.
 U Nišu je u jednoj od stranih kompanija, u “Leoniju”, ovih dana formirana sindikalna organizacija, što je, prema rečima sindikalaca, svakako, početni korak u poboljšavanju statusa zaposlenih.
 “Posle više godina bezuspešnih pokušaja da formiramo sindikalnu organizaciju u nekoj od stranih kompanija, konačno smo uspeli. Pritom, nismo naišli ni na kakvu opstrukciju poslodavca i nadam se da ćemo to učiniti i u drugim kompanijama”, rekla je Olivera Bobić, predsednica SSS grada Niša.
 Ona je dodala da niške sindikalce u narednoj godini očekuje nastavak pregovora sa lokalnom samoupravom o potpisivanju kolektivnih ugovora u komunalnim delatnostima, pronalaženje pravednog rešenja za najavljene tehnološke viškove u školama, te obnavljanje rada Socijalno-ekonomskog saveta.
 “Već pola godine pregovaramo sa lokalnom samoupravom o kolektivnim ugovorima u komunalnim delatnostima. To nam je važno zbog utvrđivanja kriterijuma za eventualne tehnološke viškove, kojih do sada, doduše, nije bilo. Očekuju se tehnološki viškovi u školama, tu postoje kolektivni ugovori, ali nama je važno da se pronađe rešenje koje će biti pravedno za zaposlene. Takođe, Socijalno-ekonomski savet, koji se sastao tek nekoliko puta za sedam-osam godina, mora da oživi. Gradski funkcioneri treba da razgovaraju sa sindikalcima i čuju šta muči zaposlene”, zaključila je Olivera Bobić.
                                            O.M.      
 
Antrfile

Angažovanje radnika preko agencija

 Orbović je istakao da sindikatu predstoji borba za definisanje uslova angažovanja radnika preko agencija.
 “Predviđeni zakon o agencijskom zapošljavanju je neprijatan za radnike, jer ih tretira kao robu, koju poslodavac iznajmljuje kako mu i kada odgovara. Mi smo najpre tražili da na ovaj način može da bude tek 10 odsto zaposlenih u firmi, ali prema najavama, taj procenat će biti veći, čime nismo zadovoljni”, rekao je predsednik SSSS-a.
LEG:POMACI KOJIMA SE MOŽE BITI ZADOVOLJNO:u niškom Sindikatu sumirani rezultati ovogodišnjeg rada
(Projekat “Nišlije se uključuju u odlučivanje” sufinansiran iz budžeta grada Niša)